Document ID: 32013D0502

KOMISIJOS ĮGYVENDINIMO SPRENDIMAS
2013 m. spalio 11 d.
kuriuo dėl alternatyvaus kiaulių skerdenų pateikimo iš dalies keičiamas Sprendimas 2005/7/EB, leidžiantis naudoti tam tikrą kiaulių skerdenų klasifikavimo būdą Kipre
(pranešta dokumentu Nr. C(2013) 6583)
(Tekstas autentiškas tik graikų kalba)
(2013/502/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio m punktą kartu su 4 straipsniu,
kadangi:
(1)
Komisijos sprendimu 2005/7/EB (2) leista Kipre naudoti alternatyvų kiaulių skerdenų pateikimo būdą;
(2)
Kipras paprašė Komisijos leisti numatyti kitokį kiaulių skerdenų pateikimo būdą, nei Sprendimo 2005/7/EB 2 straipsnyje leidžiamas alternatyvus kiaulių skerdenų pateikimo būdas ir Reglamento (EB) Nr. 1234/2007 V priedo B skirsnio III punkto pirmoje pastraipoje apibrėžtas standartinis pateikimo būdas;
(3)
pagal Reglamento (EB) Nr. 1234/2007 V priedo B skirsnio III punkto antrą pastraipą valstybėms narėms gali būti leidžiama numatyti kitokį kiaulių skerdenų pateikimo būdą, nei to punkto pirmoje pastraipoje apibrėžtas standartinis būdas, jeigu jų teritorijoje įprasta prekybinė praktika skiriasi nuo standartinio pateikimo būdo. Savo prašyme Kipras nurodė, kad pagal jo teritorijoje įprastą prekybinę praktiką skerdenos gali būti pateiktos su liežuviu, inkstais ir vidaus riebalais. Todėl Kipre turėtų būti leidžiamas toks nestandartinis pateikimo būdas;
(4)
kad būtų galima nustatyti lyginamąsias kiaulių skerdenų kainas, į kitokį pateikimo būdą turėtų būti atsižvelgiama koreguojant užregistruotą šiuo būdu pateiktų skerdenų svorį pagal standartiniu būdu pateiktų skerdenų svorį;
(5)
todėl Sprendimas 2005/7/EB turėtų būti atitinkamai iš dalies pakeistas;
(6)
šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/7/EB 2 straipsnis pakeičiamas taip:
„2 straipsnis
Nepaisant Reglamento (EB) Nr. 1234/2007 V priedo B skirsnio III punkto pirmoje pastraipoje nustatyto standartinio pateikimo būdo, Kipre kiaulių skerdenos gali būti pateikiamos, prieš sveriant ir klasifikuojant nepašalinus liežuvio, inkstų ir vidaus riebalų.
Užregistruotas taip pateiktų šiltų skerdenų svoris koreguojamas pagal formulę:
.“
2 straipsnis
Šis sprendimas skirtas Kipro Respublikai.
Priimta Briuselyje 2013 m. spalio 11 d.

Labels: 12
18
17